The 30 Minute Regex Tutorial - CodeProject 11,255,524 members (24,818 online)
Last Visit: 31-Dec-99 19:00 Last Update: 26-Feb-15 10:22Refresh« Prev1234567891011 Next » Mooiste rose: Take vir elke maand
JY LEES NOU Mooiste rose: Take vir elke maand
Tuintake vir April: Verdeel meerjariges
Uitgawe Werf 2018
Gee jou rose drie keer ’n week diep water as dit nie reën nie, en sorg vir ’n goeie deklaag. Dis nou ook ’n goeie tyd vir ’n somersnoei. (Onthou, wanneer jy rose pluk, snoei jy hulle sommer ook.) Bemes teen die einde van die maand en kyk uit vir rooispinnekop as dit baie warm is – hul teenwoordigheid kan beteken dat rose nie genoeg water kry nie.
Sny gereeld dooie rose uit en hou hulle goed nat in warm weer. Bemes jou rose weer aan die einde van die maand en onthou die deklaag om jou plante. Kyk in reënweer uit vir swartvlek en behandel soos nodig.
Pluk jou blomme gereeld en sny dooie rose uit – dit sal sorg dat jou rose tot in die winter aanhou blom. Sodra dit begin koeler word, hoef jy net twee maal per week water te gee. Dien weer aan die einde van die maand bemesting toe. In koue streke sal dit die laaste bemesting van die groeiseisoen wees.
Rose in die herfs is pragtig en die kleure so mooi! Pluk steeds jou rose en sny dooie blomme uit om dit te laat aanhou blom. In warmer streke kan jy aan die einde van die maand weer bemes. En wees maar op die uitkyk vir swartvlek in koeler weer.
Klop jouself op die skouer as jou rose nou nog blom! Jy het hulle dié seisoen goed versorg. Hou steeds nat indien dit in die winterreënstreke nog nie genoeg reën nie. In subtropiese streke kan jy aanhou bemes, maar in ander streke is dit onnodig – wag tot ná die rose se wintersnoei.
Dis nou die tyd om rose te verplant. Kyk ook waar jy nuwe rose wil plant. Hou jou rose klam as dit nie reën nie, maar moenie te veel water gee nie – hulle wil nou begin rus!
Van middel tot einde Julie is die beste tyd vir rose se wintersnoei in streke met ’n gematigde klimaat. (Onthou, in baie koue streke kan jy tot einde Augustus snoei.) Gee jou rose ná snoeityd goed water en strooi kompos sowat 5 cm dik, asook ’n hand vol kunsmis, om elke roos. Dis ook nou die tyd om die gehalte van jou grond by wortelvlak te verbeter deur goed verrotte kompos diep in jou roosbedding in te werk. Wees net versigtig dat jy nie die rose se wortels beskadig nie. Moenie rose wat net in die lente blom in die wintertyd snoei nie – wag tot hulle klaar geblom het voor jy dit doen. Rose hou ook van ’n somersnoei.
In koue streke is dit nou die beste tyd om te snoei. Versorg jou rose nadat jy gesnoei het soos genoem vir Julie. Noudat dit begin warmer word, moet jy ’n goeie deklaag om jou rose strooi en dit meer gereeld water gee.
Pasmaats in jou roostuin
Plant ’n paar pasmaats in jou roostuin om dit heeljaar mooi te laat lyk! So verhoed jy dat jou roostuin in die winter net ’n klomp kaal, kortgesnoeide takke is. Plant kruie en blomme soos agapante, salies, irisse, asters, lelies, laventel, vinkel, vingerhoedjies, klokblomme, vilette, koringblomme, tabakblomme en malvas tussen jou rose. Selfs struike en klimplante soos Clematis, Weigela, Abelia en kanferfoelie lyk mooi in ’n roostuin.
Rose en laventel lyk pragtig saam; maar maak seker die laventel neem nie oor nie!
Gee twee maal per week water namate dit begin warmer word. As jy met hibriedteerose met een sterk blom op ’n steel wil spog, moet jy nou al die syknoppe verwyder. By floribundarose moet jy die eindknop afsny om seker te maak jou plant het ’n tros blomme wat oraloor mooi blom. Bemes weer van die einde van die maand af.
Dis rose se spogmaand! Pluk rose vir jou huis, maar moenie te veel te vroeg in die seisoen pluk nie, want die plant het die blare aan die stele nodig om kos te genereer. Stap deur jou tuin en geniet die oorvloed. Besoek ’n oop roostuin of gaan kyk hoe lyk die wenroos by jou naaste roosskou. Gee jou rose drie keer ’n week water en teen die einde van die maand weer bemesting.
As jy ’n roos in jou tuin wil hê wat feitlik heeljaar blom, plant ‘Mutabilis’.
Pluk, pluk en pluk sonder ophou! Sny ook dooie rose uit sodat dit aanhou om in oorvloed te blom. Roostuine is nou pragtig en danksy die warmer weer en baie son is roosgeure soveel meer intens, veral in die oggend en in gebiede met hoë humiditeit. Gee jou rose genoeg water – elke roos moet nou sowat 15 liter per week kry.
As jy die feestyd by die huis is, hou aan om dooie blomme uit te sny en so seker te maak jy het baie rose vir jou huis. Gee jou rose genoeg water en bemes teen die einde van die maand. Hou dop vir peste en plae. Oorweeg ’n somersnoei – dis nie so ’n strawwe snoei soos wintersnoei nie; jy sny die plant net liggies terug om dit weer netjies te maak en nuwe groei en nog blomme aan te moedig.
‘Clair Matin’ (bo) ‘Duet' (onder)
Rooswenke wat werk!
• Moenie rose plant as dit baie reën of straf geryp het nie. Wag tot die weer verbeter.
• Rose in houers en potte droog baie gou uit. Gee dit gereeld en genoeg water. • Rose hou van son. Plant jou rose so dat hulle minstens ses uur per dag son kry.
• Gee rose meer gereeld water net ná jy dit geplant het, vroeg in die groeiseisoen of wanneer dit ná baie warm weer begin blom.
• Plant kruie naby of tussen jou rose – roosmaryn, tiemie, laventel en grasuie hou plae weg. Kappertjies lok plantluise en keer dat dit jou roostuin inneem; jy kan dan net die blare met die plantluise afsny en weggooi.
• As jy van mooi groot blomme hou, verwyder al die knoppe wat naby die hoofknop aan die punt van die steel groei. Jy sal wel minder blomme hê, maar die hoofknop sal ’n wenner wees!
• Sny elke dag dooie rose uit. Hulle kan ’n wegkruipplek vir plae wees.
Bronne en lees meer
Reader’s Digest se 1001 Hints & Tips for the Garden, Illustrated Encyclopaedia of Gardening in South Africa en Secrets and Tips from Yesterday’s Gardeners; Tuinmaak maklik gemaak deur Nancy Gardiner; Geoff Hamilton Gardeners’ World; Tuinmaak in Suid-Afrika deur die jaar deur Marianne Alexander; The Pruner’s Bible deur Steve Bradley; Maak tuin saam met Keith Kirsten; A-Z of Garden Maintenance deur Lynton V. Johnson; Rose deur Ludwig Taschner; Ludwig’s Roses-katalogus; Veld, Vlei & Rose Gardens deur Sheenagh Harris en Jacqueline Kalley
Meer oor: werf 2018
Plant van die maand: Perfekte pasmaats vir jou rose
Snoei- en plukwenke vir jou rose